Børn og unge med psykiatriske lidelser kan fremover komme på privathospital, hvis de venter for længe i det offentlige system. Det står fast, efter at de fem regioner og Sammenslutningen af Privathospitaler og Privatklinikker i Danmark (SPPD) torsdag blev enige om, hvad et ophold på et privathospital skal koste regionerne. Aftalen betyder, at børn og unge under 19 år fra 1. januar kan blive henvist til behandling på et privathospital, hvis de skal vente i mere end to måneder i det offentlige sygehusvæsen. Privathospitalerne har dog endnu ikke pladser nok til helt at fjerne ventelisterne på psykiatrisk behandling. Men direktør i SPPD, Martin Koch Pedersen, forventer, at privathospitalerne nu vil begynde at udbygge kapaciteten, så man kan blive et reelt alternativ til det offentlige. /ritzau/

Opsummering:
Fra næste år kan børn og unge i regionspsykiatri komme på privatklinik